Dôvodová správa

I. Všeobecná časť

	Slovenská republika je jednou z krajín, ktorá prijala Záverečný dokument Uruguayského kola mnohostranných obchodných rokovaní GATT 1994 a stala sa tak zakladajúcim členom Svetovej obchodnej organizácie, ktorá začala svoju činnosť od 1. 1. 1995. Z tohto členstva vyplýva pre Slovenskú republiku povinnosť dodržiavať v medzinárodnom obchode a realizácii zahraničnoobchodnej politiky princípy, postupy a záväzky zakotvené v dohodách platných v rámci tejto organizácie. 
	Osobitné postavenie medzi uvedenými záväzkami majú zmluvné colné sadzby, ktoré sú upravené v Listine colných koncesií Slovenskej republiky. Podľa Listiny colných koncesií sa v období rokov 1996 až 2004 podľa prijatého harmonogramu liberalizácie obchodu postupne znižujú zmluvné colné sadzby  priemyselných a poľnohospodárskych výrobkov.
V rámci tejto listiny sa od roku 1998 postupne znižovali colné sadzby aj na vybrané produkty informačných technológií (ITA), pričom od roku 2002 tieto položky majú nulovú, resp. konečnú dohodnutú úroveň colnej sadzby. 
	V materiáli sú ďalej zapracované jednak colné kvóty minimálneho a bežného prístupu na trh (GATT) a colné kvóty na dovoz tovaru, ktoré navrhli odvetvové rezorty, a to Ministerstvo hospodárstva SR a Ministerstvo pôdohospodárstva SR. 
Súčasťou nariadenia vlády je zoznam rozvojových krajín a  najmenej rozvinutých krajín zaradených podľa stanovených kritérií  Konferenciou OSN pre obchod a rozvoj (UNCTAD). 
V materiáli sa stanovuje aj výška jednotnej colnej sadzby, ktorá sa uplatní pri dovoze tovaru neobchodného charakteru určeného na uspokojovanie osobných potrieb fyzických osôb. Ide o tovar obsiahnutý v zásielkach odosielaných fyzickou osobou zo zahraničia fyzickej osobe na colné územie, alebo o tovar prepravovaný cestujúcim v jeho batožine. 
Návrh nariadenia vlády, ktorým sa vydáva colný sadzobník ďalej zohľadňuje iniciatívu PHARMA, ku ktorej Slovenská republika pristúpila v marci 1994 v rámci rokovaní Uruguajského kola GATT. Cieľom PHARMY je eliminácia ciel alebo opatrení a dávok, ktoré by mali charakter colnej ochrany, na vybrané výrobky určené pre farmaceutický priemysel. Na tieto výrobky sa od roku 2000 znižuje zmluvná colná sadzba, a to piatimi rovnomernými dielmi až do roku 2004, kedy bude nulová.
Príloha č. 10 a 11 predstavuje preferenčné colné sadzby na dovoz tovaru vyplývajúce z medzinárodných dohôd o voľnom obchode schválených vládou SR. Tieto sadzby sú výsledkom liberalizácie obchodu medzi Slovenskou republikou a Európskym spoločenstvom, Európskym združením voľného obchodu, krajinami CEFTA, pobaltskými krajinami, Tureckom, Chorvátskom a Izraelom. 
Jednou zo zásad vyplývajúcich zo Zmluvy o vytvorení colnej únie medzi Slovenskou republikou a Českou republikou je uplatňovanie spoločnej colnej tarify. Táto zásada v praxi predstavuje koordináciu prípravy colného sadzobníka s Českou republikou, vzájomné odsúhlasenie navrhnutých colných kvót, záverečné porovnanie stanovených zmluvných colných sadzieb a následné prerokovanie materiálu Radou colnej únie ČR a SR. V zhode musí byť taktiež kombinovaná nomenklatúra, ktorej zmeny sa v súlade s ustanoveniami článku 8 ods. 2 Európskej dohody o pridružení každoročne premietajú do colného sadzobníka. Rada colnej únie návrh colného sadzobníka zobrala na vedomie a odporučila ho predložiť vláde SR na schválenie.
Vplyv návrhu nariadenia vlády na rozpočet a na zamestnanosť je uvedený v Doložke finančných, ekonomických, environmentálnych vplyvov a vplyvov na zamestnanosť. Ministerstvo financií SR, odbor štátneho rozpočtu, súhlasí s návrhom nariadenia vlády SR, ktorým sa vydáva colný sadzobník. Zároveň berie na vedomie upravený negatívny dosah na príjmy štátneho rozpočtu, ktorý je premietnutý v návrhu štátneho rozpočtu na rok 2003.
Návrh nariadenia vlády nie je potrebné prerokovať v Rade hospodárskej a sociálnej dohody SR, pretože neupravuje otázky hospodárskeho a sociálneho partnerstva medzi štátom, zamestnávateľmi a zamestnancami. 
Predkladaný návrh nariadenia vlády SR, ktorým sa vydáva colný sadzobník je v súlade s Ústavou Slovenskej republiky, zákonom č. 238/2001 Z. z. Colný zákon v znení neskorších predpisov a Európskou dohodou o pridružení uzatvorenej medzi Európskymi spoločenstvami a ich členskými štátmi na strane jednej a Slovenskou republikou na strane druhej. 

Doložka zlučiteľnosti
návrhu nariadenia vlády Slovenskej republiky, ktorým sa vydáva colný sadzobník  s právom Európskych spoločenstiev a Európskej únie

1. Navrhovateľ nariadenia vlády Slovenskej republiky: 
    Vláda Slovenskej republiky

2. Názov návrhu nariadenia vlády Slovenskej republiky:
    Návrh nariadenia vlády Slovenskej republiky, ktorým sa vydáva colný sadzobník

3. Záväzky Slovenskej republiky vo vzťahu k Európskym spoločenstvám a Európskej únii:
a)  Návrh nariadenia vlády patrí medzi prioritné oblasti aproximácie práva obsiahnuté v článku 70 Európskej dohody o pridružení - časť colné právo. Z ustanovení článkov 8 až 37 vyplývajú pre Slovenskú republiku záväzky týkajúce sa colnej politiky. Čl. 93 Európskej dohody upravuje spoluprácu medzi Slovenskou republikou a Spoločenstvom v oblasti colníctva. 

Problematika návrhu nariadenia vlády je obsiahnutá v screeningovej kapitole č. 25 Colná únia.
Z pohľadu aproximácie práva je návrh nariadenia vlády v súlade s uznesením vlády SR o prioritných úlohách vlády Slovenskej republiky vyplývajúcich z pravidelnej správy Európskej komisie o pripravenosti Slovenskej republiky na členstvo v Európskej únii. 

b)  Negociačná pozícia ku kapitole č. 25 Colná únia bola odovzdaná dňa 25. mája 2000 CONF - SK 36/00. Súčasťou negociačnej pozície je aj premietnutie záväzkov, pokiaľ ide o harmonizáciu nariadenia Rady ES č. 2658/87 o sadzobnej a štatistickej nomenklatúre a o spoločnom colnom sadzobníku v znení neskorších predpisov. 

4. Problematika návrhu nariadenia vlády SR je upravená v práve Európskych spoločenstiev a v práve Európskej únie:
-	v článkoch 3 ods. 1 písm. a), c), 25 až 46 Zmluvy o založení ES,
-	nariadenia Rady ES č. 1832/2002 zo dňa 1. augusta 2002, ktorým sa mení príloha I. nariadenia Rady ES č. 2658/87 o sadzobnej a štatistickej nomenklatúre a o spoločnom colnom sadzobníku (OJ L 290 zo dňa 28. októbra 2002).

Článok 3 ods. 1 písm. a), c) Zmluvy o ES ustanovuje činnosti Spoločenstva zamerané na dosiahnutie cieľov vymedzených v čl. 2 tejto zmluvy. Tieto činnosti zahŕňajú odstránenie ciel a kvantitatívnych obmedzení dovozu a vývozu tovaru medzi členskými štátmi, ako aj všetkých ďalších opatrení s rovnakým účinkom. Činnosti Spoločenstva zahŕňajú aj vnútorný trh medzi členskými štátmi, charakterizovaný zrušením prekážok voľného pohybu tovaru, osôb, služieb a kapitálu.
Podľa článku 25 až 46 Zmluvy o ES dovozné a vývozné clá a poplatky s rovnocenným účinkom sú medzi členskými štátmi zakázané. Tento zákaz sa vzťahuje aj na clá fiskálnej povahy. Sadzby spoločného colného sadzobníka stanoví Rada kvalifikovanou väčšinou na návrh Komisie.   
Podľa čl. 8 až 24 Európskej dohody o pridružení Spoločenstvo a Slovenská republika postupne vytvoria oblasť voľného obchodu v prechodnom období v súlade s ustanovením tejto dohody a v súlade s ustanoveniami Všeobecnej dohody o clách a obchode (GATT). Pri klasifikácii tovaru, s ktorým obchodujú zmluvné strany, sa má aplikovať kombinovaná nomenklatúra tovaru. Uvedené články sa vzťahujú na priemyselné a poľnohospodárske výrobky, ako aj na morský a sladkovodný výlov, ktorý má pôvod v SR a v Spoločenstve.
Články 25 až 37 Európskej dohody o pridružení stanovujú, že odo dňa jej platnosti sa v obchode medzi Spoločenstvom a Slovenskou republikou nebudú zavádzať nijaké nové dovozné alebo vývozné clá alebo poplatky s rovnakým účinkom, ani sa nebudú zvyšovať tie, ktoré sa už používajú a zároveň sa nebudú zavádzať nijaké nové kvantitatívne dovozné alebo vývozné obmedzenia alebo opatrenia s rovnakým účinkom, ani sa nebudú sprísňovať tie, ktoré už existujú. Slovenská republika môže prijať opatrenia obmedzeného trvania vo forme zvýšených ciel, ktoré sa odchyľujú od ustanovení Európskej dohody o pridružení.
Článok 93 Európskej dohody o pridružení ustanovuje ciele spolupráce, ktorých úlohou je zabezpečiť  dodržiavanie všetkých ustanovení, ktorých  prijatie sa plánuje v  súvislosti           s obchodom, a dosiahnutie  priblíženia  colnej  sústavy  Slovenskej  republiky k colnej  sústave Spoločenstva,  a tým  napomôcť k uľahčeniu prijatia krokov smerujúcich k liberalizácii plánovanej touto Dohodou.
Nariadenie Rady ES č. 1832/2002 zo dňa 1. augusta 2002, ktorým sa mení Príloha I. nariadenia Rady ES č. 2658/87 o sadzobnej a štatistickej nomenklatúre a o spoločnom colnom sadzobníku obsahuje predmetnú kombinovanú nomenklatúru tovaru, ktorá sa každý rok aktualizuje. 

5.	Stupeň zlučiteľnosti návrhu nariadenia vlády SR s právom Európskych spoločenstiev a právom Európskej únie:
Návrh nariadenia vlády SR je čiastočne kompatibilný s právnymi normami Európskych spoločenstiev a Európskej únie.
	Úplná zlučiteľnosť bude dosiahnutá dňom vstupu Slovenskej republiky do Európskej únie.

6. Gestor (spolupracujúce rezorty):
     Bezpredmetné.

7. Účasť expertov pri príprave návrhu nariadenia vlády SR:
 Prípravy návrhu nariadenia vlády SR sa žiadni experti nezúčastnili

II. Osobitná časť

K § 1
	Podľa navrhovaného ustanovenia sú colné sadzby a merné jednotky uvedené v prílohách č. 1, 2 a 5 až 11 nariadenia vlády. 

K § 2 
	Toto ustanovenie uvádza prílohu č. 1 nariadenia vlády, ktorým sa vydáva colný sadzobník.  Táto príloha je najrozsiahlejšou a rozhodujúcou časťou nariadenia. Obsahuje samotný colný sadzobník, v ktorom sú upravené zmluvné colné sadzby na rok 2003. Túto prílohu, podľa § 18 ods. 2 písm. a) až d) zákona č. 238/2001 Z. z. Colný zákon (ďalej len "Colný zákon"), tvorí:
-	kombinovaná nomenklatúra tovaru,
-	opis tovaru,
-	merné jednotky,
-	všeobecné colné sadzby,
-	zmluvné colné sadzby,
-	preferencie na tovar pochádzajúci a dovážaný priamo z rozvojových krajín,
-	poznámka s poukazom na relevantnú prílohu nariadenia vlády, ktorá colnú sadzbu upravuje inak.

K § 3
	Ustanovenie špecifikuje prílohu č. 2 nariadenia. Sú v nej uvedené colné kvóty minimálneho a bežného prístupu na trh a colné sadzby na rok 2003, vyplývajúce z Uruguajského kola GATT.

K § 4
	Toto ustanovenie vymedzuje rozsah uplatňovania preferenčných sadzobných opatrení    (§ 25 ods. 1 a 2 písm. b) Colného zákona) na tovar pochádzajúci a dovážaný z rozvojových krajín. Tieto krajiny sú uvedené v zozname rozvojových krajín, ktorý tvorí prílohu č. 3 predkladaného nariadenia. 

	Zoznam najmenej rozvinutých krajín je uvedený v prílohe č. 4 nariadenia. Na dovozy tovaru z týchto krajín sa naďalej uplatňuje colná preferencia vo výške - 100 %. 

Colné preferencie v rámci všeobecného systému preferencií sa vzťahujú len na výrobky, na ktoré sa preukáže pôvod výrobku. 

K § 5
	Ustanovenie § 5 uvádza prílohu č. 5 nariadenia, ktorá obsahuje zoznam položiek tovaru a výšku zvýhodnenej colnej sadzby aktuálnu na rok 2003. Ide o komodity, ktoré navrhli  odvetvové rezorty a sú odsúhlasené českou stranou ako partnerom  Zmluvy o vytvorení colnej únie medzi SR a ČR. Príloha č. 5 sa predkladá v rovnakom rozsahu ako sa uplatňuje v roku 2002 vrátane 12 položiek civilnej leteckej techniky. 

K § 6
	Navrhované ustanovenie odkazuje na prílohu č. 6 nariadenia, v ktorej sú uvedené colné sadzby uplatňované vplyvom sezónnosti. Tieto colné sadzby sa uplatňujú na základe záväzku Slovenskej republiky v Listine colných koncesií.

K § 7
	Uvádza sa príloha č. 7 nariadenia, ktorá obsahuje dočasnú úpravu colných kvót a colných sadzieb vybraného tovaru. Aj tieto položky navrhli odvetvové rezorty (Ministerstvo pôdohospodárstva SR za oblasť poľnohospodárskych produktov a Ministerstvo hospodárstva SR za oblasť priemyselných produktov) a boli vzájomne odsúhlasené s Českou republikou.

K § 8 a 9
	Tieto ustanovenia špecifikujú prílohy 8 a 9 nariadenia. V nich sú upravené záväzky Slovenskej republiky súvisiace s jej pristúpením k Obchodu s farmaceutickými výrobkami (Pharma) .
 
K § 10
	Ustanovenie § 10 uvádza, že na tovar dovážaný zo zahraničia, ktorý má preferenčný pôvod v Slovenskej republike podľa medzinárodných zmlúv, sa nevymeriava clo. 

K § 11

	Špecifikujú sa prílohy č. 10 a 11, v ktorých sú uvedené preferenčné colné sadzby vyplývajúce z  medzinárodných dohôd o voľnom obchode schválených vládou SR. 
Toto ustanovenie zároveň uvádza postup na uplatnenie preferenčných sadzobných opatrení podľa medzinárodných dohôd. Ak je však preferenčná colná sadzba vyššia ako zmluvná colná sadzba uvedená v prílohe č. 1 nariadenia vlády, uplatní sa táto zmluvná colná sadzba.

K § 12
	Ustanovuje sa výška jednotnej colnej sadzby, ktorá sa uplatní pri dovoze tovaru neobchodného charakteru určeného na uspokojovanie osobných potrieb fyzických osôb. Ide o tovar obsiahnutý v zásielkach odosielaných fyzickou osobou zo zahraničia fyzickej osobe na colné územie, ako je uvedené v § 199 Colného zákona, alebo ide o tovar prepravovaný cestujúcim v jeho batožine podľa § 215 Colného zákona.

Zároveň sa stanovuje dolná a horná hranica hodnoty dovážaného tovaru neobchodného charakteru, na ktorý je možné uplatniť jednotnú colnú sadzbu a konkretizuje sa dovážaný tovar neobchodného charakteru, na ktorý sa uplatňuje jednotná colná sadzba. 

Jednotná colná sadzba sa vymeria na tú časť dovážaného tovaru neobchodného charakteru, ktorá presahuje úhrnnú hodnotu 45 EUR a zároveň nepresahuje 250 EUR. Ide o tovar obsiahnutý v zásielkach odosielaných fyzickou osobou zo zahraničia fyzickej osobe na colné územie, pričom sa vychádza z ustanovení § 200 Colného zákona. 

Pri dovoze tovaru neobchodného charakteru prepravovaného cestujúcim v jeho batožine sa jednotná colná sadzba uplatní, len ak úhrnná hodnota tovaru presahuje 175 EUR (u cestujúcich do 15 rokov presahuje 90 EUR) a zároveň nepresahuje 250 EUR. Toto ustanovenie rešpektuje § 217 Colného zákona, podľa ktorého dovážaný tovar, ktorého úhrnná hodnota nepresahuje 175 EUR, príp. 90 EUR sa  oslobodzuje od dovozného cla. 

Podľa Colného zákona ide o tovar príležitostnej povahy, výlučne určený na osobné používanie príjemcom alebo členmi jeho domácnosti s tým, že sa nebude s ním obchodovať a pri zásielkach  odosielateľ odosiela tento tovar príjemcovi bezplatne.

Jednotná colná sadzba sa neuplatňuje pri dovoze tabaku a tabakových náhrad, na ktoré sa ani pri dovoze na colné územie Európskej únie neaplikuje jednotná colná sadzba. Pri dovoze tohto tovaru na územie Slovenskej republiky sa uplatní zmluvná colná sadzba podľa prílohy č. 1 návrhu nariadenia vlády SR, ktorým sa vydáva colný sadzobník, ak sa na dovoz tohto tovaru nevzťahuje medzinárodná dohoda o poskytnutí preferenčného cla. 

Na dovážaný tovar namiesto jednotnej colnej sadzby možno uplatniť colné sadzby ustanovené v colnom sadzobníku, prípadne preferenčné colné sadzby podľa medzinárodných zmlúv, ak to navrhne účastník colného konania. Takto stanovený postup sa uplatní na všetok dovážaný tovar do hodnoty stanovenej týmto nariadením. 

K § 13
 Zrušuje sa nariadenie vlády Slovenskej republiky č. 598/2001 Z. z., ktorým sa vydáva colný sadzobník v znení neskorších predpisov.

K § 14
Navrhuje sa nadobudnutie účinnosti predkladaného nariadenia vlády od 1. januára 2003.